钦定古今图书集成/明伦汇编/官常典/第638卷 > 《辞免知漳州状》前人
## 钦定古今图书集成/明伦汇编/官常典/第638卷 > 《辞免知漳州状》前人

“右。熹准尚书省札子，奉圣旨，差知漳州，填见阙，不候
受敕，疾速之任，候任满前来奏事者。伏念熹昨者恳
辞江东恩命，陈乞依旧祠禄，今准前件指挥，虽未尽
从所请，然已极为优幸。自惟幺么，无所取材，乃蒙圣
主覆冒容载之恩，公朝委曲成就之意，至于如此，岂
宜复有辞避，以重违命之诛？实以所苦，目疾，昏暗愈
甚。省阅书判，皆有所妨，若不自量，冒昧祇赴，必至贻
患千里，获罪非轻。是以再三筹度，终不获己，而复敢
冒𫓧钺之威，以毕前恳。欲望钧慈特赐敷奏，令熹依
旧奉祠，以安愚分，向为莫大之幸。或且别与僻远闲
慢差遣一次，使得少效微劳，仰承德意，而免于旷职
殃民之罪，以全晚节，则亦熹之幸也。”谨具状申尚书
省，伏候钧旨。